72 døde av hjemmebrent i India
36 mennesker er døde i Saharanpur-distriktet og åtte i Haridwar-distriktet, begge i delstaten Uttar Pradesh. Ytterligere 28 er døde i Haridwar-distriktet i nabodelstaten Uttarakhand, opplyser talsmenn for lokale myndigheter. Alle ofrene skal ha fått i seg metanol torsdag, og politiet mistenker at hjemmebrenten kom fra den samme kilden. 30 personer er hittil pågrepet i saken, mange av dem for å ha solgt den livsfarlige hjemmebrenten. 30 lokale tjenestemenn, blant dem ti politifolk, er samtidig permittert, anklaget for å ha lukket øynene for at den livsfarlige hjemmebrenten ble omsatt. Det er også tatt beslag i flere hundre liter som mistenkes for å inneholde metanol. Myndighetene truer de ansvarlige med dødsstraff. Rundt 1.000 mennesker mister årlig livet etter å ha drukket livsfarlig hjemmebrent i India , ifølge politiet i landet.
72 mennesker har mistet livet av metanolforgiftning etter å ha drukket hjemmebrent nord i India de siste dagene.